Motoriste gemaan om versigtig te wees terwyl Ex-Dineo wes beweegArgief-satellietfoto van Dineo (17 Februarie 2017) Dipuo Peters, minister van vervoer, het motoriste en bestuurders van openbare vervoer Saterdag gemaan om versigtig te wees op die paaie, terwyl die laedrukstelsel, wat met die onlangse sikloon verband hou, tans naby die grens van Suid-Afrika, Botswana en Zimbabwe is. Die stelsel het tot wydverspreide reën oor die oostelike deel van Mpumalanga en Limpopo gelei. Die meeste reën is Donderdag in Mpumalanga aangeteken, waaronder Graskop (166 mm), Bourke’s Luck (96 mm), Kruger Mpumalanga-lughawe (61 mm) en die Barberton-gevangenis (49 mm), het die departement in ŉ verklaring gesê. Reën duur voort oor Mpumalanga en Limpopo en dit sal na verwagting later vandag nog harder reën. Die waarskuwings vir die twee provinsies bly vir die res van Saterdag van krag. Die Suid-Afrikaanse Weerdiens het Saterdag verspreide donderbuie oor die noordelike dele van Mpumalanga en Limpopo voorspel, met swaar reën wat dan na verwagting na Botswana sal skuif. Die res van die land kan geïsoleerde donderstorms oor die sentrale deel van die land te wagte wees, maar verspreid oor die suidelike Vrystaat en die Noord-Kaap, asook die Oos-Kaap. “Motoriste word gewaarsku dat daar vertragings op die paaie kan wees as gevolg van die reën wat gewoonlik verkeersligte en sigbaarheid beïnvloed,” het Peters bygevoeg. Motoriste word gemaan om hul hoofligte aan te hou, die volgafstand te vergroot en spoed te verminder tydens die nat toestande. “Diegene wat betyds wil wees, word dus aangeraai om vroeër te vertrek om vertragings te voorkom.” Sy het ook gewaarsku dat motoriste nie tydens donderstorms en erge reënstorms moet ry nie, aangesien die paaie glad is met swak sigbaarheid. Maroela Media het vroeër berig Dineo is eers van ‘n sikloon na ‘n tropiese depressie en daarna na ŉ laedrukstelsel afgegradeer. Lees alle vorige berigte oor die Dineo-sikloon op Maroela Media.